OʻZBEKISTON RESPUBLIKASIDA OʻRTA MAXSUS, KASB-HUNAR TAʼLIMINI TAShKIL ETISh ChORA-TADBIRLARI TOʻGʻRISIDA
(resolution, 2021-08-13)

Kadrlar tayyorlash milliy dasturini amalga oshirish, bilimlar asoslarini puxta oʻrganish hamda oʻrta maxsus, kasb-hunar taʼlimi boʻyicha kadrlar tayyorlash uchun akademik litseylar va kasb-hunar kollejlarini tashkil etish maqsadida Vazirlar Mahkamasi qaror qiladi: 1. Hozirgi zamon talablariga javob beradigan bilimli, malakali mutaxassislarni tayyorlash va tarbiyalashning bosqichli boʻgʻini sifatida akademik litseylar va kasb-hunar kollejlarini tashkil etish va ularning faoliyat koʻrsatishini taʼminlash Oʻzbekiston Respublikasi Oliy va oʻrta maxsus taʼlim vazirligi, Oʻrta maxsus, kasb-hunar taʼlimi markazi, vazirliklar, idoralar, korporatsiyalar, uyushmalar va kompaniyalarning, Qoraqalpogʻiston Respublikasi Vazirlar Kengashi, viloyatlar, shaharlar va tumanlar hokimliklarining muhim vazifasi deb hisoblansin. 3. Belgilansinki: akademik litseylar va kasb-hunar kollejlarini tashkil etish bosqichma-bosqich amalga oshiriladi; akademik litseylar, qoidaga koʻra, oliy taʼlim muassasalari huzurida, ishlab turgan oʻrta maxsus oʻquv yurtlari, boshqa taʼlim muassasalari negizida va yangi qurilish hisobiga tashkil etiladi; kasb-hunar kollejlari ishlab turgan oʻrta maxsus oʻquv yurtlari, hunar-texnika bilim yurtlari va ularga tenglashtirilgan taʼlim muassasalari negizida, shuningdek yangi qurilish hisobiga tashkil etiladi; qayta tashkil etilayotgan va tugatilayotgan oʻquv yurtlari oʻquvchilarining oʻqishni tamomlashlari ushbu oʻquv yurtlari negizida tashkil etilayotgan akademik litseylar va kasb-hunar kollejlari tomonidan taʼminlanadi. 4. Oʻzbekiston Respublikasi Oliy va oʻrta maxsus taʼlim vazirligi, Oʻrta maxsus, kasb-hunar taʼlimi markazi Oʻzbekiston Respublikasi Xalq taʼlimi vazirligi va boshqa manfaatdor vazirliklar hamda idoralar bilan birgalikda: 1999-yil 1-iyunga qadar — oʻrta maxsus, kasb-hunar taʼlimining davlat taʼlim standartini ishlab chiqsinlar, unda: umumiy oʻrta va oliy taʼlim bilan uzluksizlik va izchillik prinsipini amalga oshirish, oʻrta maxsus, kasb-hunar taʼlimi sifati va mazmuniga talablarni belgilashni; akademik litseyda bilimlar asoslarini puxta oʻrganish hamda kasb-hunar kollejida mutaxassislar tayyorlash uchun zarur boʻlgan oʻquv fanlarini, taʼlim dasturlarini va maxsus dasturlarni, oʻquv soatlari hajmlarini shakllantirishni; oʻrta maxsus, kasb-hunar taʼlimi muassasalari bitiruvchilariga nisbatan malaka talablarini belgilashni; oʻrta maxsus, kasb-hunar taʼlimi muassasalari faoliyatini baholash tartibini ishlab chiqishni nazarda tutsinlar; 1999-2000 oʻquv yilidan boshlab — oʻrta maxsus, kasb-hunar taʼlimining davlat taʼlim standarti sinab koʻrilishini taʼminlasinlar; 2000-yil 1-iyulga qadar — sinov natijalarini hisobga olgan holda oʻrta maxsus, kasb-hunar taʼlimining davlat standartini puxta ishlab chiqsinlar va tasdiqlash uchun Vazirlar Mahkamasiga kiritsinlar. 5. Oʻzbekiston Respublikasi Oliy va oʻrta maxsus taʼlim vazirligi: 1999-yil 1-sentabrgacha — oʻrta maxsus, kasb-hunar taʼlimi davlat standarti asosida akademik litseylar va kasb-hunar kollejlari uchun tajriba oʻquv dasturlari ishlab chiqilishini taʼminlasin, ularga umumtaʼlim maktablarining 10-11 sinflari oʻquv yuklamalari va dasturlari bir qismining oʻtkazilishini nazarda tutsin; 1999-2000 oʻquv yilidan boshlab — koʻrsatib oʻtilgan oʻquv dasturlarini ishlab turgan hamda tashkil etiladigan akademik litseylarda va kasb-hunar kollejlarida tajriba tariqasida sinab koʻrsin; 2000-yil 1-iyulgacha — tajriba oʻquv dasturlarini joriy etishni tajriba tariqasida sinab koʻrish yakunlarini hisobga olgan holda oʻrta maxsus, kasb-hunar, oliy va xalq taʼlimi tizimi oʻqituvchilari, mutaxassislari, rahbarlarining xulosalarini umumlashtirsin va Vazirlar Mahkamasiga takliflar kiritsin. 6. Tajriba oʻquv dasturlari ishlab chiqilishi va ularning sinab koʻrilishi ustidan nazoratni taʼminlash, shuningdek kiritilgan takliflarni umumlashtirish maqsadida 2-ilovaga* muvofiq Respublika komissiyasi va maxsus ishchi guruhlari tashkil etilsin. Komissiyaga va ishchi guruhlariga akademik litseylar va kasb-hunar kollejlari oʻquv dasturlarini tayyorlash, shuningdek ularning respublikada tajriba tariqasida sinab koʻrilishi uchun javobgarlik yuklansin. Qoraqalpogʻiston Respublikasi, barcha viloyatlar va Toshkent shahrida ham shunday komissiyalar tuzilsin. Komissiyalarga vazirliklar, idoralar, korporatsiyalar, uyushmalar, kompaniyalar va korxonalarning zarur mutaxassislarini ishga jalb qilishga ruxsat etilsin. Respublika komissiyasi tadbirlar ish rejasini tayyorlasin hamda tajribaning toʻplangan natijalarini, maxsus ishchi guruhlar va hududiy komissiyalar takliflarini hisobga olgan holda, 2000-yil 1-avgustgacha akademik litseylar va kasb-hunar kollejlari uchun darsliklar tayyorlash dastur-topshiriqlari ishlab chiqilishini taʼminlasin. Darsliklarni tayyorlash boʻyicha shaxsiy javobgarlik Oʻzbekiston Respublikasi Oliy va oʻrta maxsus taʼlim vaziri, Oʻrta maxsus, kasb-hunar taʼlimi markazi rahbari va Davlat matbuot qoʻmitasi raisi zimmasiga yuklansin. 7. Oʻzbekiston Respublikasi Oliy va oʻrta maxsus taʼlim vazirligi, Davlat test markazi akademik litseylar va kasb-hunar kollejlari bitiruvchilarini yakuniy attestatsiyadan oʻtkazish test usullarining tajriba sinovini bosqichma-bosqich amalga oshirishni nazarda tutgan holda akademik litseylar va kasb-hunar kollejlari oʻquvchilarining bilimlari sifatini nazorat qilishning reyting tizimi toʻgʻrisidagi Nizomni 1999-yil 1-sentabrgacha ishlab chiqsinlar va tasdiqlasinlar. 8. Oʻzbekiston Respublikasi Oliy va oʻrta maxsus taʼlim vazirligi Makroiqtisodiyot va statistika vazirligi, Xalq taʼlimi vazirligi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Ustoz jamgʻarmasi bilan birgalikda Akademik litseylar va kasb-hunar kollejlarini pedagog kadrlar bilan taʼminlash dasturini ikki oy muddatda tayyorlasin, unda: Oʻrta maxsus, kasb-hunar taʼlimi pedagoglari va muhandis-pedagog xodimlariga qoʻyiladigan malaka talablari toʻgʻrisidagi nizom, shuningdek mehnatga haq toʻlash boʻyicha tegishli tarif setkasi ishlab chiqilishi va tasdiqlanishini; umumtaʼlim maktablarining 10-11-sinflaridan, oʻrta maxsus oʻquv yurtlari va hunar-texnika bilim yurtlaridan boʻshab qolayotgan oʻqituvchilarni akademik litseylar va kasb-hunar kollejlarida ishlashga jalb qilishni; xorijiy taʼlim va ilm-fan markazlarida tayyorgarlikdan oʻtgan pedagog xodimlarning oʻrta maxsus, kasb-hunar taʼlimi tizimiga yuborilishini; fan, oliy taʼlim, iqtisodiyot, ishlab chiqarish va madaniyat sohasidan amaliyotchi mutaxassislarning pedagogik faoliyatga faol jalb etilishini; 1999-2000 oʻquv yilidan boshlab — tayanch pedagogika institutlari va universitetlar talabalarini tayyorlash dasturiga yangi taʼlim, kasb-hunar dasturlari hamda akademik litseylar va kasb-hunar kollejlarida oʻqitish uslubiyoti boʻyicha maxsus kurslar kiritilishini; muhandis-pedagog kadrlar tayyorlashda fan va ishlab chiqarish muassasalarining moddiy-texnika bazasi va uslubiy imkoniyatlaridan keng foydalanishni; respublikaning zamonaviy pedagogik va axborot texnologiyalarini ishlab chiquvchi va ulardan foydalanuvchi tayanch oliy taʼlim muassasalarida, ilgʻor taʼlim muassasalarida professor-oʻqituvchilar tarkibini, pedagoglar va muhandis-pedagog xodimlarni qayta tayyorlash va ularning malakasini oshirish boʻyicha muntazam kurslar tashkil etilishini nazarda tutsin. 10. Mazkur qarorning bajarilishini nazorat qilish Oʻzbekiston Respublikasining Bosh vaziri Oʻ. T. Sultonov zimmasiga yuklansin.